text: Nu må caféejer sætte afspærring op
  17 februar 2017 kl. 13.38
  Nu får ejeren af motorvejscaféen ved Hylkedal Øst alligevel lov at sætte afspærring op. 
  I tre weekender har ejeren af motorsvejscaféen ved Hylkedal Øst Kim Hansen, holdt parkeringspladser reserveret til sine buskunder. Det har han gjort, fordi udenlandske buschauffører har spærret for de busserne, som er en vigtig del af stedets indtægtskilde.
  Men parkeringspladsen er Vejdirektoratets ejendom, så Kim Hansen udøvede altså selvtægt.
  - Jeg kan ikke se nogen anden udvej, sagde han til TV SYD onsdag aften.
  Vejdirektoratet har tidligere meddelt Kim Hansen, at han ikke må afspærre området. Men nu har sagen taget en drejning.
  Vejdirektoratet skriver i en mail til TV SYD, at de i dialog med politiet er kommet frem til en løsning, der betyder, at Kim Hansen får tilladelse til  at afspærre parkeringspladserne i weekenden.
  Det var en meget glad caféejer, som TV  SYD snakkede med fredag eftermiddag.
  - Jeg kan ikke få armene ned. Jeg troede simpelthen ikke på, at det ville gå den vej, siger Kim Hansen til TV SYD.
  Kim Hansen, Caféejer, Hylkedal Øst.: "- Jeg kan ikke få armene ned. Jeg troede simpelthen ikke på, at det ville gå den vej."
  Sagen har været meget oppe i medierne, og det er noget, som han har kunnet mærke.
  - Det har været meget specielt, for det er jo ikke noget, jeg er vant til.  Men jeg er utrolig glad for den interesse, der har været for min situation. Jeg tror det har være med skubbe til tingene, siger han til TV SYD.
  Områdechef i Vejdirektoratet Gitte Hoeg uddyber, hvorfor Kim Hansen har fået tilladelsen.
  -Vi kiggede på de muligheder, der var. Og det viste sig, at det godt kunne lade sig gøre, at han fik lov at spærre af, siger hun til TV SYD.
  Gitte Høegh kan dog ikke fortælle om andre motorvejscaféer, der har samme problemer, kan få en lignende tilladelse.
  -Det kan jeg ikke sige. Men vi arbejder på en fælles løsning, der skal være klar i løbet af 2017. Kim Hansen har fået en midlertidig tilladelse indtil oktober. Til den tid regner vi med at have fået en løsning på plads, der gælder for alle, siger Gitte Høegh til TV SYD.
  Tilladelse kommer meget belejligt for motorvejscaféen, da mange skal hjem fra vinter- og skiferie i denne weekend.
  